《拟古送顾季狂游襄阳二首 其一》
明代·宋登春

青春驾言迈，江蓠冒青英。吴会有狂且，远托高阳生。

丈夫抱奇志，岂同儿女行。近情恐不任，远怀为物婴。

南国无伯桃，东海少田横。结交古道丧，感激何时平。

作者简介：真定府新河人，字应元，号海翁，晚号鹅池生。少能诗，善画。嗜酒慕侠，能骑射。年三十，以妻子儿女五人皆死，弃家远游。晚居江陵，知府徐学谟甚敬礼之。后游石首受辱，遂披发为头陀，不知所终。一说于万历十七年离徐学谟家，泛舟钱塘，投江死。有《鹅池集》、《燕石集》。